AN COIMISIÚN EORPACH An Bhruiséil,26.4.2022 COM(2022) 183 final 2022/0124(NLE) Togra le haghaidh RIALACHÁN ÓN gCOMHAIRLE lena leasaítear Rialachán (AE) 2021/2278 lena gcuirtear ar fionraí na dleachtanna Comhtharaife Custaim dá dtagraítear in Airteagal 56(2), pointe (c), de Rialachán (AE) Uimh. 952/2013 i gcás táirgí talmhaíochta agus tionsclaíocha áirithe



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Chun soláthar leordhóthanach gan bhriseadh a áirithiú i gcás táirgí talmhaíochta agus tionsclaíocha áirithe nach dtáirgtear cainníocht leordhóthanach díobh san Aontas nó nach dtáirgtear san Aontas in aon chor, agus chun aon suaitheadh sa mhargadh le haghaidh na dtáirgí sin a sheachaint, cuireadh roinnt dleachtanna Comhtharaife Custaim ar fionraí go páirteach nó go hiomlán le Rialachán (AE) Uimh. 2021/2278 ón gComhairle (dá ngairtear ‘an Rialachán’ anseo feasta). Déantar an Rialachán a thabhairt cothrom le dáta gach sé mhí chun freastal ar riachtanais thionscal an Aontais. Tá athbhreithniú déanta ag an gCoimisiún, le cúnamh ó Ghrúpa na gCeisteanna Taraife Eacnamaíocha, ar gach iarraidh ó na Ballstáit ar fhionraíochtaí taraife uathrialaitheacha. I bhfianaise an athbhreithnithe sin, measann an Coimisiún go bhfuil bonn cirt le fionraíocht na ndleachtanna i gcás roinnt táirgí nua, ar táirgí iad nach liostaítear faoi láthair san Iarscríbhinn a ghabhann leis an Rialachán. I ndáil le roinnt táirgí eile, is gá na coinníollacha a mhodhnú i dtaca le tuairisc agus aicmiú an táirge. Táirgí a bhfuil fionraíocht dleachta ag gabháil leo nach bhfuil chun leas eacnamaíoch an Aontais a thuilleadh, beartaítear iad a aistarraingt. •Comhsheasmhacht le forálacha beartais atá sa réimse beartais cheana Níl tionchar ag an togra seo ar thíortha a bhfuil comhaontú um thrádáil fhabhrach acu leis an Aontas ná ar thíortha is iarrthóirí nó ar iarrthóirí ionchasacha i ndáil le comhaontuithe fabhracha leis an Aontas (e.g. Córas Ginearálaithe um Fhabhair; an córas grúp-thrádála san Afraic, i Muir Chairib agus san Aigéan Ciúin; Comhaontuithe Saorthrádála). •Comhsheasmhacht le beartais eile de chuid an Aontais Tá an togra i gcomhréir le beartais an Aontais i réimse na talmhaíochta, na trádála, na fiontraíochta, an chomhshaoil, na forbartha agus an chaidrimh sheachtraigh. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 31 den Chonradh ar Fheidhmiú an Aontais Eorpaigh (CFAE) bunús dlí an togra seo. •Coimhdeacht (maidir le hinniúlacht neamheisiach) Baineann an togra le hinniúlacht eisiach an Aontais. Dá bhrí sin, níl feidhm ag prionsabal na coimhdeachta. •Comhréireacht Comhlíonann an togra prionsabal na comhréireachta. Mar a shonraítear sa teachtaireacht ón gCoimisiún maidir le fionraíochtaí taraife uathrialaitheacha agus taraif-chuótaí uathrialaitheacha, tá na bearta atá beartaithe i gcomhréir leis na prionsabail maidir le nósanna imeachta a shimpliú le haghaidh oibreoirí atá i mbun trádáil eachtrach. Ní théann an Rialachán seo thar a bhfuil riachtanach chun na cuspóirí a shaothraítear a ghnóthú, i gcomhréir le hAirteagal 5(4) den Chonradh ar an Aontas Eorpach (CAE). •An rogha ionstraime

De bhua Airteagal 31 de CFAE, ‘Déanfaidh an Chomhairle, ar thogra ón gCoimisiún, dleachtanna na Comhtharaife Custaim a shocrú’. Dá bhrí sin, Rialachán ón gComhairle an ionstraim iomchuí sa chás seo. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Bhí scéim na bhfionraíochtaí uathrialaitheacha faoi réir staidéar meastóireachta a rinneadh in 2013. Ba é ba chonclúid don mheastóireacht go bhfuil an bhunréasúnaíocht atá ann i leith na scéime fós bailí. An coigilteas costais le haghaidh ghnólachtaí an Aontais a allmhairíonn earraí faoin scéim, d’fhéadfadh sé a bheith mór. Ar an mbonn céanna, d’fhéadfadh tairbhí níos ginearálta a bheith leis na coigiltis sin, de réir an táirge, na cuideachta agus na hearnála, amhail borradh a chur faoin iomaíochas, modhanna táirgthe a dhéanamh níos éifeachtúla agus poist a chruthú nó a choimeád san Aontas. Is féidir teacht ar na mionsonraí maidir leis na coigiltis a thagann ón rialachán seo sa ráiteas airgeadais reachtach a ghabhann leis seo. •Comhairliúcháin leis na páirtithe leasmhara Grúpa na gCeisteanna Taraife Eacnamaíocha, grúpa atá comhdhéanta d’ionadaithe ó gach Ballstát agus ón Tuirc, thug sé cúnamh don Choimisiún chun an togra seo a mheas Rinne Grúpa na gCeisteanna Taraife Eacnamaíocha scrúdú cúramach ar gach cás chun a áirithiú nach mbeadh aon dochar á dhéanamh d’fhiontair an Aontais agus go mbeadh iomaíochas táirgthe an Aontais á neartú agus á dhaingniú mar gheall air. Is trí bhíthin plé a rinne baill Ghrúpa na gCeisteanna Taraife Eacnamaíocha an measúnú agus chuaigh na Ballstáit, dá réir, i gcomhairle leis na tionscail, leis na comhlachais, leis na comhlachais tráchtála agus leis na páirtithe leasmhara rannpháirteacha eile lena mbaineann. Comhfhreagraíonn na fionraíochtaí uile a liostaítear do chomhaontuithe nó do chomhréitigh a baineadh amach le linn phléití Ghrúpa na gCeisteanna Taraife Eacnamaíocha. Níor sainaithníodh aon riosca tromchúiseach a d’fhéadfadh a bheith ann a mbeadh iarmhairtí do-athraithe aige. •Measúnú tionchair Is leasú de chineál teicniúil amháin é an leasú atá beartaithe, agus ní bhaineann sé ach le cumhdach na bhfionraíochtaí a liostaítear faoi láthair san Iarscríbhinn a ghabhann le Rialachán (AE) Uimh. 2021/2278 ón gComhairle. Ní dhearnadh measúnú tionchair toisc nach bhfuil coinne leis go mbeidh tionchar suntasach ag na hathruithe atá beartaithe a dhéanamh ar an liosta táirgí a thairbheodh d’fhionraí uathrialaitheach na ndleachtanna Comhtharaife Custaim. •Cearta bunúsacha Níl aon iarmhairt ag an togra ar chearta bhunúsacha. 4.IMPLEACHTAÍ BUISÉADACHA Ní bheidh aon tionchar airgeadais ag an togra seo ar chaiteachas ach beidh tionchar airgeadais aige ar ioncam. Is fiú thart ar EUR 39 725 358 in aghaidh na bliana na dleachtanna custaim neamhbhailithe a chomhfhreagraíonn don fhionraíocht. Is fiú EUR 29 794 018 in aghaidh na bliana an tionchar diúltach ar acmhainní dílse traidisiúnta an bhuiséid (i.e. 75 % den iomlán). Leis an ráiteas airgeadais reachtach, leagtar amach ar bhealach níos mionsonraithe impleachtaí buiséadacha an togra. Is trí bhíthin Ollioncam Náisiúnta (OIN) na mBallstát, agus é bunaithe ar ranníocaíochtaí acmhainní dílse, a chúiteofar caillteanas ioncaim in acmhainní dílse traidisiúnta. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Na bearta atá beartaithe, tá siad á mbainistiú laistigh de chreat Tharaif Chomhtháite an Aontais Eorpaigh (TARIC) agus tá siad á gcur i bhfeidhm ag riaracháin chustaim na mBallstát. 2022/0124 (NLE) Togra le haghaidh

RIALACHÁN ÓN gCOMHAIRLE lena leasaítear Rialachán (AE) 2021/2278 lena gcuirtear ar fionraí na dleachtanna Comhtharaife Custaim dá dtagraítear in Airteagal 56(2), pointe (c), de Rialachán (AE) Uimh. 952/2013 i gcás táirgí talmhaíochta agus tionsclaíocha áirithe TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 31 de, Ag féachaint don togra ón gCoimisiún Eorpach, De bharr an mhéid seo a leanas: (1)Chun soláthar leordhóthanach gan bhriseadh a áirithiú i gcás táirgí talmhaíochta agus tionsclaíocha áirithe nach dtáirgtear san Aontas agus, dá bhrí sin, chun aon suaitheadh sa mhargadh le haghaidh na dtáirgí sin a sheachaint, cuireadh ar fionraí, i gcás na dtáirgí sin, le Rialachán (AE) 2021/2278 ón gComhairle, na dleachtanna Comhtharaife Custaim den chineál dá dtagraítear in Airteagal 56(2), pointe (c), de Rialachán (AE) Uimh. 952/2013 ó Pharlaimint na hEorpa agus ón gComhairle. Mar thoradh air sin, is féidir na táirgí a liostaítear san Iarscríbhinn a ghabhann le Rialachán (AE) 2021/2278 a allmhairiú isteach san Aontas ag rátaí laghdaithe dleachta nó ag rátaí nialasacha dleachta. (2)Maidir le táirgeadh táirgí áirithe san Aontas nach liostaítear san Iarscríbhinn a ghabhann le Rialachán (AE) 2021/2278, níl an táirgeadh sin leordhóthanach chun riachtanais shonracha na dtionscal úsáideoirí san Aontas a chomhlíonadh. Ós rud é gur chun leas an Aontais é soláthar leordhóthanach táirgí tionsclaíocha áirithe a áirithiú agus ag féachaint don fhíoras nach ndéantar cainníochtaí leordhóthanacha táirgí comhionanna, coibhéiseacha ná ionadacha a tháirgeadh laistigh den Aontas, is gá fionraí iomlán ar dhleachtanna na Comhtharaife Custaim a dheonú maidir leis na táirgí sin. (3)Chun táirgeadh comhtháite ceallraí san Aontas a chur chun cinn i gcomhréir leis an Teachtaireacht ón gCoimisiún an 17 Bealtaine 2018 dar teideal ‘Europe on the Move – Sustainable Mobility for Europe: safe, connected, and clean’ [‘An Eoraip ag Gluaiseacht – Soghluaisteacht Inbhuanaithe don Eoraip: slán, nasctha agus glan’], ba cheart fionraíocht pháirteach a dheonú maidir le dleachtanna na Comhtharaife Custaim i leith táirgí áirithe a bhaineann le táirgeadh ceallraí nach liostaítear san Iarscríbhinn a ghabhann le Rialachán (AE) 2021/2278. (4)Is é an 31 Nollaig 2022 an dáta ba cheart a shocrú le haghaidh an athbhreithnithe shainordaithigh ar na fionraíochtaí sin a bhaineann le táirgí a bhaineann le táirgeadh ceallraí, ionas go gcuirfear san áireamh san athbhreithniú sin éabhlóid ghearrthéarmach na hearnála ceallraí san Aontas. (5)Chun forbairtí teicniúla na dtáirgí agus treochtaí eacnamaíocha sa mhargadh a chur san áireamh, is gá tuairisc an táirge agus aicmiú an táirge a leasú i gcás fionraíochtaí dleachta áirithe na Comhtharaife Custaim a liostaítear san Iarscríbhinn a ghabhann le Rialachán (AE) 2021/2278. (6)Ní chun leas an Aontais a thuilleadh é fionraíocht dhleachtanna na Comhtharaife Custaim a choinneáil ar bun i gcás táirgí áirithe a liostaítear san Iarscríbhinn a ghabhann le Rialachán (AE) 2021/2278. Dá bhrí sin, ba cheart fionraíochtaí na dtáirgí sin a scriosadh. (7)Dá bhrí sin, ba cheart Rialachán (AE) 2021/2278 a leasú dá réir. (8)Chun nach gcuirfear isteach ar chur i bhfeidhm scéim na bhfionraíochtaí taraife uathrialaitheacha agus chun na treoirlínte a leagtar amach sa teachtaireacht ón gCoimisiún an 13 Nollaig 2011 maidir le fionraíochtaí taraife uathrialaitheacha agus taraif-chuótaí uathrialaitheacha a chomhlíonadh, ba cheart na hathruithe dá bhforáiltear leis an Rialachán seo maidir le fionraíochtaí taraife i leith na dtáirgí lena mbaineann a chur i bhfeidhm ón 1 Iúil 2022. Dá bhrí sin, ba cheart an Rialachán seo a theacht i bhfeidhm mar ábhar práinne, TAR ÉIS AN RIALACHÁN SEO A GHLACADH: Airteagal 1 Leasaítear an Iarscríbhinn a ghabhann le Rialachán (AE) 2021/2278 i gcomhréir leis an Iarscríbhinn a ghabhann leis an Rialachán seo. Airteagal 2 Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 1 Iúil 2022.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, Thar ceann na Comhairle An tUachtarán RÁITEAS AIRGEADAIS REACHTACH 1.AINM AN TOGRA: Togra lena leasaítear Rialachán (AE) 2021/2278 ón gComhairle lena gcuirtear ar fionraí na dleachtanna Comhtharaife Custaim dá dtagraítear in Airteagal 56(2) pointe (c) de Rialachán (AE) Uimh. 952/2013 i gcás táirgí talmhaíochta agus tionsclaíocha áirithe 2.LÍNTE BUISÉID: Caibidil agus Airteagal: Caibidil 12, Airteagal 120 An méid arna bhuiséadú le haghaidh na bliana 2022: 17 912 606 159 3.TIONCHAR AIRGEADAIS ◻ Ní bheidh aon impleacht airgeadais ag an togra Ní bheidh tionchar airgeadais ar bith ag Togra X seo ar chaiteachas ach beidh tionchar airgeadais aige ar ioncam – is mar seo a leanas a bheidh an éifeacht: (EUR milliúin go dtí an chéad deachúil) Líne bhuiséid Ioncam Tréimhse 6 mhí dar tús ll/mm/bbbb [Bliain: an dara leath de 2022] Airteagal 120 Tionchar ar acmhainní dílse 01/07/2022 -14,9 Staid tar éis na gníomhaíochta [2022 – 2026] Airteagal 120 - 29,8 milliún EUR/ bliain Tá 55 tháirge nua san Iarscríbhinn. Na dleachtanna neamhcháilithe a chomhfhreagraíonn do na fionraíochtaí sin, arna ríomh ar bhonn réamh-mheastacháin an Bhallstáit tarrthaigh le haghaidh na tréimhse 2022 go dtí 2026, is fiú EUR 30 203 402 in aghaidh na bliana iad. Ar bhonn na staitisticí atá ann cheana i ndáil leis na blianta roimhe sin, is dealraitheach, áfach, gur gá an méid sin a mhéadú faoi mheán fhachtóir, ar meánfhachtóir é a mheastar a bheith ag 1,8 chun allmhairí a thagann isteach go Ballstáit eile a bhfuil na fionraíochtaí céanna in úsáid acu a chur san áireamh. Fágann sé sin go mbeidh dleachtanna neamhcháilithe ar fiú thart ar EUR 54 366 124 in aghaidh na bliana iad. Aistarraingíodh ocht dtáirge ón Iarscríbhinn seo, rud atá ina léiriú ar thabhairt isteach dleachtanna custaim athuair. Méadú EUR 14 640 766 in aghaidh na bliana ar an méid dleachtanna a bhailítear atá ann sin, mar a measadh ar bhonn staitisticí 2021